আসন বণ্টন নিয়ে শরিকদের প্রাথমিক আশ্বাস দিয়ে বলা হয়েছে, বর্তমানে তাদের যাঁরা এমপি রয়েছেন, তাঁরা পুনরায় মনোনয়ন পাবেন। তবে তফসিল ঘোষণার পর সর্বশেষ রাজনৈতিক মেরুকরণ দেখে আসন বণ্টন ও আসন সমঝোতার বিষয়ে সিদ্ধান্ত হবে বলে আওয়ামী লীগের সংশ্লিষ্ট সূত্র জানিয়েছে। এর মধ্যেই চাহিদার কথা লিখিতভাবে আওয়ামী লীগকে জানাতে শুরু করেছে ১৪ দল ও মহাজোটের শরিকরা। তবে সব মিলিয়ে তফসিল ঘোষণা এবং বিএনপি জোট কী ধরনের পদক্ষেপ নেয় তা-ও দেখার অপেক্ষায় আছে আওয়ামী লীগ ও তার শরিকরা।